b"\n_START_ARTICLE_\nAstianpesukone\n_START_PARAGRAPH_\nAstianpesukone eli tiskikone on kodinkone, jota k\xc3\xa4ytet\xc3\xa4\xc3\xa4n astioiden ja ruokailuv\xc3\xa4lineiden pesemiseen. Astianpesukone pesee astiat ruiskuttamalla niille voimakasta pesuainetta sek\xc3\xa4 ohjelman vaiheesta ja vesijohtoliit\xc3\xa4nn\xc3\xa4st\xc3\xa4 riippuen kuumaa tai kylm\xc3\xa4\xc3\xa4 vett\xc3\xa4. Lis\xc3\xa4ksi astianpesukoneet l\xc3\xa4hes aina my\xc3\xb6s kuivattavat esineet. K\xc3\xa4sinpesusta poiketen pesussa ei siis kosketa esineisiin mekaanisesti.\n_START_SECTION_\nRakenne ja koko\n_START_PARAGRAPH_\nAstianpesukoneet ovat yleens\xc3\xa4 edest\xc3\xa4 t\xc3\xa4ytett\xc3\xa4vi\xc3\xa4, mutta p\xc3\xa4\xc3\xa4lt\xc3\xa4 t\xc3\xa4ytett\xc3\xa4vi\xc3\xa4 mallejakin on olemassa. Nykyisten koneiden ulkokuori on polttomaalattua ter\xc3\xa4st\xc3\xa4 ja sis\xc3\xa4kuori ruostumatonta ter\xc3\xa4st\xc3\xa4. Astianpesukoneita on eri kokoisia. Lattialle tai kaapiston sijoitettavat mallit ovat yleens\xc3\xa4 60 tai 45 senttimetri\xc3\xa4 leveit\xc3\xa4, ja niiden lis\xc3\xa4ksi on olemassa pienempi\xc3\xa4 p\xc3\xb6yt\xc3\xa4malleja._NEWLINE_Astianpesukoneissa on usein kaksi koria pest\xc3\xa4ville esineille. Yl\xc3\xa4koriin sijoitetaan lasit, kahvikupit, pikkulautaset ja muoviastiat sek\xc3\xa4 muita kevyit\xc3\xa4 astioita. Alakori on puolestaan tarkoitettu ruokalautasille sek\xc3\xa4 tarjoilu- ja ruoanvalmistusastioille. P\xc3\xb6yt\xc3\xa4koneissa on usein vain yksi kori, jossa on telineit\xc3\xa4 erilaisia astioita varten. Ruokailuv\xc3\xa4lineille on alakorissa usein oma pieni korinsa, tai niille voi olla my\xc3\xb6s kolmas niin sanottu v\xc3\xa4linekori yl\xc3\xa4korin yl\xc3\xa4puolella._NEWLINE_Astiakorien alapuolella on yleens\xc3\xa4 suihkuvarret, mutta joissain koneissa on pieni\xc3\xa4 lis\xc3\xa4suihkuvarsia. Koneen pohjalla on roskasiivil\xc3\xa4, jossa on tavallisesti kaksi osaa, karkea- ja hienosiivil\xc3\xa4. Lis\xc3\xa4ksi joissain koneissa on mikrosiivil\xc3\xa4. Karkeasiivil\xc3\xa4 ker\xc3\xa4\xc3\xa4 kaikki isommat roskat.\n_START_SECTION_\nK\xc3\xa4ytt\xc3\xb6 ja toiminta\n_START_PARAGRAPH_\nAstianpesukone liitet\xc3\xa4\xc3\xa4n kuumaan (enint\xc3\xa4\xc3\xa4n 60-asteiseen) tai kylm\xc3\xa4\xc3\xa4n vesijohtoon, viem\xc3\xa4riin ja s\xc3\xa4hk\xc3\xb6verkkoon. Rakentamism\xc3\xa4\xc3\xa4r\xc3\xa4ysten mukaan vesijohtoverkostoon liitett\xc3\xa4v\xc3\xa4t laitteet pit\xc3\xa4\xc3\xa4 varustella niin, ett\xc3\xa4 vesivuoto tulee n\xc3\xa4kyviin. Koneiden vesijohtoliit\xc3\xa4nn\xc3\xa4ss\xc3\xa4 on usein vuodosta ilmaiseva tai vedentulon sulkeva laite._NEWLINE_Astianpesukoneessa k\xc3\xa4ytet\xc3\xa4\xc3\xa4n k\xc3\xa4sinpesuun tarkoitettuja aineita voimakkaampia pesuaineita ja mahdollisesti huuhteluainetta, jonka tarkoitus on est\xc3\xa4\xc3\xa4 astioihin kuivuvan veden aiheuttamia tahroja._NEWLINE_Koneen toimintaa s\xc3\xa4\xc3\xa4telee joko mekaaninen tai elektroninen ohjelmakoneisto. Pesuohjelma valitaan ohjaustaulusta, jonka merkinn\xc3\xa4t eiv\xc3\xa4t kuitenkaan ole standarisoituja. Merkinn\xc3\xa4t ovat konekohtaisia, ja niiden merkitys kerrotaan k\xc3\xa4ytt\xc3\xb6ohjeissa. Koneissa on yleens\xc3\xa4 useita erilaisia pesuohjelmia, mutta kaikissa koneissa on kuitenkin perusohjelma, jota k\xc3\xa4ytet\xc3\xa4\xc3\xa4n normaalin ruokatiskin pesemiseen. T\xc3\xa4m\xc3\xa4n lis\xc3\xa4ksi koneissa voi olla esimerkiksi tehostettu ohjelma ja kevyt pesuohjelma._NEWLINE_K\xc3\xa4ynnistetty astianpesukone ottaa vett\xc3\xa4, ja koneen pohjalla olevat vastustukset l\xc3\xa4mmitt\xc3\xa4v\xc3\xa4t veden ohjelman mukaisesti. Perusohjelman pesuvaiheessa veden l\xc3\xa4mp\xc3\xb6tila on 60\xe2\x80\x9370 astetta ja viimeisen huuhtelun aikana jopa 85\xe2\x80\x9390 astetta. Tavallisesti koneessa on kaksi pumppua, joista toinen kierr\xc3\xa4t\xc3\xa4\xc3\xa4 pesuvett\xc3\xa4 ja toinen tyhjent\xc3\xa4\xc3\xa4 k\xc3\xa4ytetyn veden pois koneesta. K\xc3\xa4ytt\xc3\xb6vesi suihkuaa paineen avulla suihkuvarsien rei\xe2\x80\x99ist\xc3\xa4. Pesuvaiheen j\xc3\xa4lkeen pumppu poistaa veden, jolloin roskat j\xc3\xa4\xc3\xa4v\xc3\xa4t siivil\xc3\xb6ihin. Sen j\xc3\xa4lkeen kone huuhtoo astiat ja k\xc3\xa4ytt\xc3\xa4\xc3\xa4 toisessa huuhteluvaiheessa huuhtelukirkasteen. T\xc3\xa4m\xc3\xa4n j\xc3\xa4lkeen kone poistaa kosteuden koneesta joko tiivist\xc3\xa4m\xc3\xa4ll\xc3\xa4 kosteuden viile\xc3\xa4n ilman avulla tai puhaltamalla sen h\xc3\xb6yryaukon kautta huoneeseen. Lopuksi l\xc3\xa4mp\xc3\xb6vastukset l\xc3\xa4mmitt\xc3\xa4v\xc3\xa4t koneen sis\xc3\xa4ilman astioiden kuivattamiseksi.\n_START_SECTION_\nHistoria\n_START_PARAGRAPH_\nEnsimm\xc3\xa4isen astianpesukoneen patentoi Joel Houghton vuonna 1850 Yhdysvalloissa. Nykyaikainen painevedell\xc3\xa4 toimiva astianpesukone on kuitenkin Josephine Cochranen kehitysty\xc3\xb6n tulos ja patentoitiin 28. joulukuuta 1886 my\xc3\xb6s Yhdysvalloissa. Aiemmin astiat pestiin useimmiten harjaamalla astiat tiskiharjalla ja astianpesuaineella. Cochrane my\xc3\xb6s aloitti astianpesukoneiden kaupallisen tuotannon perustamassaan Cochran's Crescent Washing Machine Company -nimisess\xc3\xa4 yhti\xc3\xb6ss\xc3\xa4. Cochrane sai vuonna 1900 patentin astianpesukoneen seuraavalle, automaattisella vesipumpulla varustetulle mallille. Cochrane kuoli Chicagossa 3. elokuuta 1913 ja astianpesukoneen valmistus- ja myyntioikeudet myytiin Hobart Companylle, jonka nimi on nykyisin KitchenAid."